khistorydata/jeongjo-sjw-relations huggingface dataset:
정조 10년
行副司直宋載經上疏曰。伏以。臣於病蟄鄕閭之中。忽聞窮天地亘古今所未有逆變。又出於將相之間。危機迫於呼吸。急警生於肘腋。心驚骨戰。五內如焚。扶輿賤軀。蒼黃奔問。途聞一二巨魁。就伏邦刑。百僚庭籲。歷日相持。而聖心煩惱。至有閉閤却饍之命。臣一倍震灼。忙忙驅策。始於日前。來伏私次。雖幸淵衷幡然。還收非常之擧。十二字刀割鞫事徑撤。群情未免於咈鬱。甚至端緖將露。而初不訊覈。情跡盡綻。而猶且庇覆。宗社之憂。刑政之失。未有大於此者。臣請沬血而略陳之。噫嘻。從古亂賊。亦復何限。而其窮凶劇逆。豈有如榮德者哉。梟腸獍肚。首尾相連。陰圖凶疏。表裏交締。謂大計可遏。謂國脈可移。當是時也。宗社之危。不啻一髮。而朝廷之士。惟懷持祿之念。不思忘身之義。曾無以一言正其罪者。向非我殿下早自覺察。亟行屛黜之典。則國事將至於何境。然而合辭徒煩。兪音終靳。駸駸數年之間。致令倫綱益晦。賊勢愈熾。乃至眷遇之院相。倚任之元戎。敢乘國勢之孤危。恣爲糾結之凶謀。四字刀割繼洋瑮。綢繆排布。叛形畢具。幾致适璉之變。發於朝夕。何幸乾道孔昭。罪人斯得。妖腰亂領。一時殄戮。目下憂虞。雖似少弭。八字刀割醜類尙保其首領。當覈之以謙。只命依律。承款之宇鎭。遽令酌處。使振古所無之逆獄。草草了勘。三行十一字刀割終至獄事未完。賀儀先擧。擧措不免顚倒。綱紀將至墮壞。臣竊慨之。臣竊痛之。至若慈聖諺敎中。症患怪底。形跡畢露等數句語。臣讀未終行。益不勝失聲痛哭。覓死而不得也。蓋自五月以後。八域含生之倫。無不冤酷呼天。而尙有彌月之慶。指期以俟。宗祧有鞏固之望。群生係顒祝之誠矣。及經九月變喪。則大小奔走。皇皇靡屆。繼伏聞閭之間。物論沸騰。播諸遠近。莫之能禦。雖宮闈深嚴。未敢窺度。辭敎隱約。無所指的。而以慈聖塞淵之德。當人倫憯酷之變。必不以依俙彷彿之事。遽然筆之於書。從惹中外之驚惑。自是以來。人情去益洶湧。皆欲明覈根因。洞破窩窟。一以章討復之大義。一以安聖躬之憂危。而在廷臣僚。尙未有剖肝瀝膽。疾聲力陳者。蓋緣事涉難愼。語忌突兀。只得以微辭婉語。略綽說去而已。嗚呼。儲君亦吾君也。古今天下。焉有儲君之變喪。慈聖之明旨而置之於半信半疑。其然未然之間。一日二日。雍容暇豫。不思所以痛核源委之道哉。臣實不料四百年培養之功。一朝掃地。噫。三綱絶矣。九法沕矣。今日諸臣。尙忍於此讎未報之前。伈泄立朝。而能免爲千古之罪人乎。然而殿下於逆醫拿鞫之請。猶復一例堅拒。臣愚死罪。不敢知以殿下日月之明。獨不念天討五用之義。抑又何哉。臣於一息未泯之前。不忍負國恩。行役之餘。澌綴益甚。情急歸死。今將復路。玆敢悉暴愚悃。仰冀卑聽。一行刀割更願先逮逆醫廷楫等與伊時乳媼保姆左右侍側之人。出付王付。嚴加鉤覈。以答慈聖丁寧痛切之諭。以副臣民崩隕冤號之望。答曰。省疏具悉。勿煩。卿非林下之士。每疏輒稱尋鄕。何也。揆以分義。萬萬未安。久住之方。如之何爲可乎。
정조 10년
乾隆五十一年丙午十二月二十五日辰時。上御誠正閣。藥房三提調時原任大臣。請對入侍時。都提調洪樂性。提調徐有隣。副提調洪檢。判府事徐命善。左議政李福源。右議政金熤。右承旨徐鼎修。假注書李德鉉。記事官李相璜金祖淳。以次進伏訖。上曰。進御藿香正氣散一貼煎入事。出榻敎上曰。他注書一員。亦爲入侍。賤臣用謙承命追入。上曰。閣臣禮堂入侍事。出榻敎上曰。吏曹堂上入侍事。出榻敎上曰。軍士房承旨入侍事。出榻敎上曰。兵曹判書入侍事。出榻敎賤臣承命出。奎章閣提學金鍾秀李性源。原任直提學朴祐源。直提學李秉模。檢校直閣金憙。原任直閣金載瓚。直閣鄭大容。待敎尹行任。禮曹判書李命植。參判李崇祜。參議尹勉升。吏曹判書尹蓍東。參議李時秀。兵曹判書金履素。右副承旨洪義榮追入。上命書傳敎曰。今番以進號事。庭籲之後。慈心執謙。因此慈候欠寧。俄又有庭啓諺批。而自前進號之請。元無旣發旋正之例。群情之顒望。旣如是懇摯。雖以慈心之謙抑。必不終至牢拒回聽之道。予方積誠陳達。以期從許。外庭擧行。當遵丁卯故事。慈殿加上尊號。令該曹擇日擧行。上曰。大提學差出。然後可以製玉冊矣。大提學前望單子。使之入之。賤臣承命出。上曰。戶判事難矣。其入來乎。命善曰。臺啓未停。何得入來乎。上曰。禮判出製箋文。至於稟定之事。使參判爲之。戶判熟手。雖可惜。其於此時。不可不變通矣。福源曰。此時度支。多有擧行之事。而判書鄭一祥。方在臺論中。勢難行公。許遞何如。上曰。依爲之。出擧條上曰。戶曹判書前望單子入之事。出榻敎上命書傳敎曰。慈殿定號會議。當日擧行。定號上箋當親行。以此知悉。鼎修曰。王大妃殿加上尊號議定事。命下矣。大臣館閣堂上九卿六曹參判以上三司長官。竝卽牌招。何如。上曰。依爲之。出擧條上曰。領相老人也。憊甚出去。必難更入。勿令命招。賤臣承命出。上仍命兼春秋金健修。傳諭于領議政。福源曰。東朝進號有命。政官卽爲牌招。都監堂郞差出何如。上曰。依爲之。出擧條崇祜曰。今此上尊號陳賀時。宗廟永寧殿社稷景慕宮。一體告由。而日字則故例或前期告由。或當日告由。今番則何以爲之乎。上曰。依丁卯年例爲之。儲慶宮毓祥宮。一體告由。可也。出擧條崇祜曰。陳賀方物物膳。依各年已行之例。知委封進何如。上曰。外方方物物膳。只慈殿對進。可也。出擧條崇祜曰。今此上尊號時。都監堂上郞廳。依例差出事。分付該曹何如。上曰。依爲之。出擧條福源曰。俄者御將望入啓後。領相送言於臣等曰。將望例不拘罷職。而出望時未及思得。以老病人循次擬入。須卽改入云。而望單已入。不得改入矣。上曰。然則更爲擬入。可也。出擧條上曰。進御藿香正氣散一貼。更爲煎入事。出榻敎上曰。御營大將出代間。都提調摠察。從事官發牌聽傳敎事。出榻敎上曰。大提學下批。促令爲之。賤臣承命出。福源曰。都監擧行。專在度支。而新判書趙㻐。蒙宥之後。未及還朝。各別催促。使之從速上來。何如。上曰。依爲之。福源曰。判堂未到間。亞堂當爲替行。而戶曹參判任希曾。老病難責劇務。今姑許遞。其代。令該曹另加擇差何如。上曰。依爲之。出擧條上命書傳敎曰。禁衛大將。待下批牌招傳授命召。有隣曰。湯劑待令矣。上曰。入之。樂性曰。今日又進一貼。而何時入之乎。上曰。行禮時入之。上曰。進御藿香正氣散。前方中加人蔘五分。更爲煎入事。出榻敎上曰。王大妃殿進御二錢重人蔘粟米飮一貼煎入事。出榻敎上曰。禮曹參判。因於今日政使之差出。而當爲牌招者。促令牌招。賤臣承命出。福源曰。五月以後。至於陳賀。則服色當從吉矣。上曰。似然矣。來旬間。可以及爲之乎。命善曰不難矣。玉冊文製出。而從速書刻。則可以及爲之矣。上曰。大提學下批。催促爲之。副提學亦令今日政差出。賤臣承命出。命善曰。議號時服色。當從吉矣。上曰。然矣。卿等思得何字乎。福源曰。極難矣。他字未及思得。而如穆字肅字。似皆好矣。上曰。明字亦可耶。福源曰。明字果好。而如憲字淑字。亦似爲好矣。熤曰。丁卯日記受出。然後可以考出儀節矣。上曰。服色當以絳紗袍磨鍊矣。命善曰。上殿儀注。前則當爲冕服。而今則似當爲絳紗袍矣。上考日記曰。於此則無徵矣。禮曹參議持此日記。考見儀節。而因爲出去。草出草儀注。可也。上曰。都監當依丙子例。而丙子年監造官。爲幾員乎。命善曰。監造官極不過三房各二員矣。上曰。今番監造官。不必多出。交官郞廳亦不緊。凡事務從省約。好矣。上曰。工曹參判爲誰乎。福源曰。趙瑍矣。上曰。老且新資矣。許遞。今日政差出。可也。上命書傳敎曰。工曹參判許遞。今日政以在京無故人差出。待下批。與新除授戶曹參判牌招。上曰。金履鏞上疏。輒稱前弼善。此蓋有精神之語。亦有言及宇鎭事矣。命善曰。無精神則初豈如是乎。福源曰。疏語未知如何。而宇鎭之不問。誠不成鞫體矣。上曰。明日都政之窠。多少何如云耶。命善曰。聞初入仕。過十窠云矣。上曰。出六窠皆足云耶。命善曰。二窠爲不足云矣。上曰。兵批則何如云耶。命善曰。今番下等邊將。蓋多窠矣。上曰。卿等出去議號。而丙子例。問于戶曹。玉寶玉冊外。內外櫃寶匣之屬。皆用前在。如是則別無三房擧行。而可以省費矣。鼎修曰。吏曹參判牌不進矣。上曰。許遞。前望單子入之。而以李秉模。使之出牌。賤臣承命出。有隣進曰。王大妃殿承傳色出來言。湯劑不爲進御云。下情不勝焦迫矣。上曰。湯劑持來入之。卿等退去。上命書傳敎曰。上號日字。雖以不可從近爲之。慈敎縷縷如是固拒。而此則當有積誠回聽之道。以來月旬後念前擇入事分付。上命退。諸臣以次退出。
정조 10년
乾隆五十一年丙午十二月二十五日申時。上御重熙堂。禮房承旨入侍時。右承旨徐鼎修。假注書魚用謙。記事官李相璜金祖淳。以次進伏訖。上曰。賓廳已爲齊會乎。史官出問之。賤臣承命出。上命退。諸臣以次退出。
정조 10년
乾隆五十一年丙午十二月二十五日申時。上詣仁政殿。親行王大妃殿上箋文入侍時。行都承旨洪檢。行左承旨黃昇源。右承旨徐鼎修。左副承旨李祖承。右副承旨洪義榮。同副承旨金魯永。假注書洪樂貞魚用謙。記事官李相璜金祖淳。以次侍立訖。上具遠遊冠絳紗袍。由協陽門乘輿以出。至仁政殿。庭入小次。進箋時至。上仍具遠遊冠絳紗袍。詣版位北向立。左通禮跪啓請執圭。近侍跪進圭。上執圭。左通禮跪啓請鞠躬四拜興平身。上鞠躬四拜興平身。宗親文武百官。鞠躬四拜興平身。左通禮跪啓請跪。上跪。宗親文武百官跪。左通禮跪啓請搢圭。上搢圭。引儀引承文院都提調。殿陛上西向立。禮曹正郞奉箋函。跪授承文都提調。承文都提調。捧箋函跪授近侍。近侍傳捧跪進。上受之。以授近侍。近侍跪受。置於案。左通禮跪啓請執圭。上執圭。左通禮跪啓請俯伏興平身。上俯伏興平身。宗親文武百官俯伏興平身。左通禮跪啓請禮畢。左右通禮導上詣祗迎位。龍停至。啓請鞠躬。上鞠躬。龍亭旣過。啓請平身。上平身。左通禮跪啓請釋圭。上釋圭。近侍跪受圭。左通禮跪啓請乘輿。上乘輿。上曰。明日親政處所。以熙政堂爲之事。出駕前敎鼎修曰。俄於賓廳。議號單子入啓之時因注書之不在。未卽正書。以致遲滯。事甚駭然。當該注書所當重勘。而本院請推之外。無可施之罰。何以爲之乎。上曰。拿處。可也。乘輿由仁政門。詣泰秋門還內。諸臣以次退出。
정조 10년
乾隆五十一年丙午十二月二十五日初更。上御重熙堂。右副承旨入侍時。右副承旨洪義榮。假注書魚用謙。記事官李相璜金祖淳。以次進伏訖。上命書傳敎曰。此時不可滯囚。旣已汰去內乘司謁時囚人等。竝分揀放送。上命書傳敎曰。日前赦典中。下蕩滌一款。雖命勿論。大政隔夜。且與外任有異。堂下因居中。不得序陞人。竝勿拘陞遷事。分付銓曹。上命書傳敎曰。度支擧行。事務時急。長堂上來前。令亞堂皆令句檢。上曰。戶曹參判使之入侍。賤臣承命出。戶曹參判李崇祜追入。上曰。會同爲之乎。崇祜曰。爲之矣。上曰。監造官三員過矣。只出二員。一員使別工作兼爲之。凡事務從省約。至如縀品。皆用輕光紬。堂郞自明日仕進。可也。上命書傳敎曰。今番揄揚之擧。迫於群情。勉回慈心。下情非不欣忭。而慈殿因此費慮。在予道理。宜思順適之方。節目間儀文。略加省煩。未爲不可。況以此時異於常時。慈敎不啻縷縷。昔在先朝丙子年上號東朝也。慈殿不臨殿。都監擧行。務從省約。今宜一遵是年例。實爲仰。體仰述之一端。上號日。外殿親上冊寶。當如儀而自內行禮。則親進致詞箋文及內外命婦行禮竝除之。慈殿旣不臨殿。勿設樂勿立仗。只行讀冊寶節次事分付。冊玉寶玉。則以曹儲取用。而內樻外函寶盝朱筒。以至席案巾袱。竝依丙子年例。亦以曹儲。推移取用。監造官郞官三房各一員。都監勿造假家。習儀三度竝勿磨鍊等事。亦依丙子年例爲之。以重事體之意。方物物膳。使之依例封進於慈殿矣。以歲儉民饑。慈敎以爲不安。亦當用丙子例設賑。諸道方物物膳。勿爲封進。賑邑守令勿差差員。以慰慈心。以彰慈德。仍將此意。行會諸道事。分付都監及該曹。仍命退。諸臣以次退出。
정조 10년
行都承旨李秉模坐。行左承旨李在學坐。右承旨徐鼎修坐。左副承旨李祖承坐。右副承旨洪義榮坐。同副承旨金魯永坐直。注書金孝健病一員未差。假注書張錫胤仕張相吾仕直。事變假注書林孝源仕。
정조 10년
李在學啓曰。臣今日正朝望闕禮習儀。下直進去之意。敢啓。傳曰。知道。
정조 10년
李秉模啓曰。藥房都提調洪樂性。提調徐有隣。副提調洪檢爲慈殿湯劑議定。率醫官來詣請對矣。傳曰。入侍。
정조 10년
洪義榮啓曰。合辭方張之時。兩司無詣臺之員。事甚未安。除在外疏批未下外。呈告人員。竝卽牌招。何如。傳曰。允。
정조 10년
假注書洪樂貞陞六。代以尹光顔爲假注書。
정조 10년
假注書魚用謙陞六。代以張相吾爲假注書。
정조 10년
假注書尹光顔在外。代以姜世揆爲假注書。
정조 10년
假注書姜世揆在外。代以張錫胤爲假注書。
정조 10년
事變假注書魚用謙遷轉。代以林孝源爲假注書。
정조 10년
以假注書李德鉉拿處傳旨。傳于洪義榮曰。此時豈可帶囚。分揀。
정조 10년
玉堂前望單子入之。校理沈晉賢。副校理權裕趙弘鎭。修撰李書九。副修撰李殷模落點。
정조 10년
執義前望單子入之。李壽咸落點。
정조 10년
司諫前望單子入之。朴聖泰落點。
정조 10년
吏曹口傳政事。以李聖圭爲兵曹參判。
정조 10년
兵曹參判前望單子入之。尹師國落點。
정조 10년
都摠管副摠管前望單子。都摠管鶴林君焴。副摠管具㢞李世奭落點。分都摠管分副摠管前望單子入之。分都摠管李溎。分副摠管李漢泰落點。
정조 10년
備邊司薦望。摠戎使李昌運徐有大李漢昌。
정조 10년
兵曹口傳政事。右邊捕盜大將李柱國李昌運李敬懋。
정조 10년
以大司成趙尙鎭牌不進罷職傳旨。傳于洪義榮曰。許遞。前望單子入之。待下批牌招察任。
정조 10년
大司成前望單子入之。洪檢落點。
정조 10년
以大司成洪檢牌不進推考傳旨。傳于洪義榮曰。更爲牌招。陞試使之明日設行。
정조 10년
有政。吏批。判書尹蓍東進。參判李秉模進。參議李時秀進。都承旨洪檢進。以金思穆爲黃海監司。以李協聖爲內贍主簿。以徐鼎淳爲司圃別提。以丁文壽爲造紙別提。以金翰東爲尙衣主簿。以韓文洪爲敬陵令。以卞緯鎭爲北部都事。以李宗烈爲禮曹正郞。以金履銈爲晉州牧使。以宋應昌爲輸城察訪。以吳在臣爲靑丹察訪。以邊景祜爲原春都事。以吳錫齡爲黃海都事。以安鳳來爲連源察訪。以鄭道復爲銀溪察訪。以金載億爲溫陽郡守。以丁載運爲掌苑別提。以李惟稱爲平市主簿。以李師漢爲氷庫別提。以金在明爲司圃直長。以尹載伋爲內贍直長。以趙鎭大爲濟用直長。以金獜采爲禮曹佐郞。掌樂僉正金持默。今加通政。特爲加資事。承傳。以李勉基爲南原府使。以鄭柱爲丹城縣監。以鄭致綏爲掌樂僉正。以林淳浩爲平市直長。以洪守榮爲淳昌郡守。以李英敎爲順安縣令。以鄭國仁爲儀賓都事。以高昇甲爲直講。以李宗烈爲平安都事。以吳彦謨爲內資主簿。以朴喆源爲泰陵直長。以李龜錫爲司䆃直長。以姜彝浩爲義盈直長。以李趾采爲寧陵令。以李廷範爲草溪郡守。以金履彬爲平海郡守。以李在學爲左承旨。以安廷瓛爲尙瑞直長。以趙鎭寧爲廣興奉事。以李鍾淑爲北部奉事。以柳師模爲內資奉事。以柳範休爲司饔奉事。以崔陽羽爲東部奉事。以曺亨壽爲司藝。以李思謙爲禮曹正郞。以馬思人爲直講。以李亨正爲牙山縣監。以兪漢參爲狼川縣監。以洪龍健爲河東府使。以李頤祥爲江界府使。以梁周翊爲漆原縣監。以洪檊爲藍浦縣監。以崔名宇爲機張縣監。以李潢爲尙瑞副直長。以金彝行爲禮賓奉事。以洪秉玉爲義盈奉事。以洪明浩爲兵曹參知。以馬思人爲禮曹正郞。以尹美基爲刑曹正郞。以鄭述仁爲刑曹正郞。以尹在陽爲刑曹佐郞。以徐鼎淳爲監察。以金翰東爲監察。以李尙榮爲思陵令。以宋益中爲高山察訪。以吳應常爲熙川郡守。以田見龍爲長淵縣監。以李師謙爲忠淸都事。兵曹參議單洪明浩。參知單柳誼。以安廷瓛爲司饔主簿。以趙觀鎭爲尙衣別提。以尹行醇爲尙衣主簿。以朴興福爲直講。南部奉事吳在斗。繕工奉事朴英源相換。以金憙爲吏曹參判。以李潢爲尙瑞直長。以李祉源爲濟用副奉事。以崔廷說爲司宰主簿。以趙明師爲繕工主簿。以姜世鷹爲典籍。以吳泰彦爲奉常主簿。以洪樂貞爲典籍。以魚用謙爲典籍。以魚在沼爲刑曹佐郞。以李禹道爲嘉山郡守。以趙希鎭爲尙瑞副直長。以尹夔欽爲兼引儀。以鄭熙濟爲兼引儀。以柳煥寅爲掌苑別提。以金益喆爲軍器主簿。以李邦幹爲司圃別提。以金昌顯爲瓦署別提。典籍單金燦文光瑞。以上四館居官。以金履脩爲宗廟副奉事。以姜弼臣爲軍器主簿。以尹師國爲刑曹參判。以沈觀之爲春川府事。以蔡弘履爲大司憲。以奇彦鼎爲大司諫。以李章五爲掌令。以李師曾爲掌令。以玄重祚爲持平。以韓致應爲持平。以洪樂貞爲正言。以朴基正爲正言。以李挺龍爲典籍。司宰主簿崔廷說。軍資主簿姜弼臣相換。以朴基赫爲博川郡守。以金基建爲敦寧參奉。以權熻爲厚陵參奉。以徐有秉爲徽陵參奉。以申光直爲泰陵參奉。以吳在鎭爲章陵參奉。以申憙淵爲慶基殿參奉。以尹光垂爲惠陵參奉。以李榮祚爲穆陵參奉。以黃仁燾爲懿陵參奉。以鄭濂爲禮賓參奉。以金載儉爲假引儀。以趙翰逵爲假引儀。以洪秀輔爲兵曹參判。以李潤集爲戶曹佐郞。以尹履相爲咸從府使。以李晴爲龍崗縣令。
정조 10년
兵批。判書金履素進。參判洪秀輔未肅拜。參議柳誼進。參知洪明浩進。以李度默爲副摠管。以邊得讓爲分副摠管。以朴光翰爲忠州營將。以郭禎垕爲順天營將。以李尙履爲平壤中軍。以趙駿逵爲咸鏡中軍。以李溏爲京畿中軍。以張鉉佐爲水原中軍。以金敬身爲忠淸中軍。副護軍單李潤慶。副司直單蔡弘履黃昇源崔光璧。副司果單尹達東。以李鼎勳爲淸州營將。以權伋爲平安兵虞候。以白鳳獜爲南虞候。以李洛爲北虞候。以鄭殷誠爲全羅兵虞候。以韓應儉爲慶尙左兵虞候。以姜柱河爲永宗僉使。以劉遇信爲加里浦僉使。以魚彰水爲車嶺僉使。以異景基爲廣梁僉使。以朴再弘爲登山僉使。同知單張後儉。副護軍單柳增萬申大億李鼎九尹範敍。以張泳爲東里僉使。以浪世龍爲椒島僉使。以金鎰煥爲草芝僉使。以卞世義爲注文僉使。以洪漢成爲碧圓僉使。以金聲大爲魚游澗僉使。以金潤國爲蛇梁萬戶。以千德壽爲梨津萬戶。以白尙儀爲馬島萬戶。以鄭觀裕爲加背梁萬戶。以劉德基爲玉浦萬戶。以白龍成爲寅火堡萬戶。以林益盛爲德津萬戶。以申載熙爲龍津萬戶。以李重植爲梨洞萬戶。以金斗聲爲撫夷萬戶。以高善興爲杏杏坡萬戶。以高壽翼爲靑水萬戶。以朴信佐爲長木浦萬戶。以李永秀爲內禁衛將。以金持默爲五衛將。以崔遂恭爲五衛將。以李晴爲文兼。以金魯直爲安東營將。以金慶厚爲淸城僉使。以金得信爲助羅浦萬戶。以李茂春爲造山萬戶。以咸獜遇爲黃龍別將。以洪禧龜爲首陽別將。以尹大星爲長壽別將。以金精允爲五衛將。以黃處淳爲五衛將。以金宇長爲五衛將。以洪龍佐爲五衛將。以趙尙哲爲五衛將。以李鼎動爲忠翊衛將。以李光益爲宣傳官。以崔重敎爲訓鍊僉正。以李彦默爲訓鍊僉正。以朴宗和爲兼內乘。以金處漢爲兼司僕將。以宋漢鼎爲訓鍊判官。以洪道俊爲吾叉浦僉使。以鄭世擎爲龍媒僉使。以姜道咸爲乶下僉使。以浪世浩爲漢江別將。以宋載瑗爲訓鍊判官。加設。以孫俊民爲訓鍊主簿。加設。以趙宗藺爲訓鍊主簿。加設。以金學獜爲訓鍊主簿。加設。以李懋爲訓鍊正。以李海愚爲宣傳官。以金光百爲中樞都事。以李鵬運爲訓鍊主簿。以申大順爲淸州營將。以徐潤載爲別害僉使。以韓世益爲許沙僉使。以李光復爲委谷僉使。前僉使柳文範。今加折衝賞加。訓鍊主簿單李光復。本院去官。副護軍單柳文範金持默。副司直單任希曾。副護軍單朴光翰李鼎勳金魯植李永秀白師謹李太亨。副司直單洪秀輔趙尙鎭金載翼金履成。副司果單沈銖趙鎭宅李晴朴宗和。同知單黃處淳趙尙哲洪龍佐金宇長金精允。僉知單崔遂恭。以李海愚爲都摠都事。以李彦煐爲訓鍊主簿。以李鎭國爲訓鍊主簿。副司直單李聖圭嚴思晩。副司果單沈選之金㝡煥具達遠盧尙樞李光曄申尙文元景華朴世孝李光運朴鼎明柳光濂兪國柱金樂水。以李國培爲都摠經歷。以李海愚爲都摠經歷。以閔有洙爲訓鍊僉正。以李海愚爲訓鍊副正。以吳文常爲宣傳官。以丁允泰爲訓鍊判官。以李尙岳爲都摠都事。以李烷爲武兼。以李漢奎爲武兼。以金昊吉爲武兼。以李致珪爲部將。以李仁鎭爲武兼。以李萬吾爲武兼。以南履周爲部將。以李彦垕爲守門將。副護軍單田翊顯申大順。副司直單金樂洙。副司果單南衡重。以白東俊爲禁軍別將。以李運春爲訓鍊主簿。以權爲黃海水使。以任聖尹爲訓鍊主簿。以韓聖源爲景福將。以洪采疇爲楸坡萬戶。以金宅和爲伐登萬戶。以李煥爲都摠經歷。以金光百爲都摠都事。以李輪爲訓鍊僉正。以張允誠爲武兼。以金命嶷爲武兼。以申相文爲守門將。以白泓鎭爲武兼。以李雲祜爲武兼。以鄭欽爲武兼。以金樂禧爲武兼。以具載厚爲東道參軍。以朴祥煥爲西道參軍。以張東源爲南道參軍。以李秉道爲部將。以崔錫元爲部將。以梁興龍爲部將。以朴宗徹爲部將。以李獜臣爲部將。以夫思敏爲守門將。以黃宗大爲守門將。以金復淵爲守門將。以李時元爲文山萬戶。以尹範益爲宣傳官。以金鎭鼎爲宣傳官。以李永喆爲宣傳官。以洪栒爲宣傳官。以柳弘源爲武兼。以李潤文爲武兼。以楊達源爲守門將。以李烜爲守門將。以李長炫爲守門將。以鄭吉猷爲守門將。以元宅鎭爲都摠都事。以李長春爲訓鍊判官。以金璨圭爲訓鍊主簿。以申偗爲訓鍊主簿。以具壽漢爲五衛將。以洪述遠爲五衛將。以金光國爲五衛將。以鄭智世爲五衛將。以任希莘爲五衛將。以李東芳爲五衛將小農堡權管單朴明勳。自作仇非權管單成履福。同仁權管單尹弘心。江口權管單李喆樊。舊波知權管單金志和。馬馬海里權管單韓師貞。廟坡權管單金永玉。三千浦權管單金之漢。栗浦權管單曺潤亨。嗭洞權管單李震光。安原權管單康元堯。小吉號里權管單李宗蕃。
정조 10년
徐鼎修。以王大妃殿加上尊號都監郞廳。以都提調意啓曰。依下敎。監造官三員中一員。以別工作備員。別單書入之意。敢啓。傳曰。知道。
정조 10년
徐鼎修。以王大妃殿加上尊號都監郞廳。以都提調意啓曰。本都監各房。自今日始役。監造官一員。依例輪回直宿之意。敢啓。傳日。知道。
정조 10년
徐鼎修。以王大妃殿加上尊號都監郞廳。以都提調意啓曰。本都監各房郞廳監造官分房。別單書入之意。敢啓傳曰。知道。
정조 10년
徐鼎修。以王大妃殿加上尊號都監郞廳。以都提調意啓曰。本都監監造官吳在斗。方帶詞訟劇務。令該曹依例閑司相換。何如。傳曰。允。
정조 10년
徐鼎修。以王大妃殿加上尊號都監郞廳。以都提調意啓曰。本都監郞廳李亨正移拜外任。其代。戶曹正郞具膺差下。使之察任。何如。傳曰。允。
정조 10년
徐鼎修。以弘文館言啓曰。本館下番厥直。事甚未安。修撰李書九。卽爲牌招入直。何如。傳曰。允。
정조 10년
洪義榮。以兵批言啓曰。五衛將尹在復鄭選李廷復。俱以身病。呈狀乞遞。輪番之任。不可久曠。竝今姑改差。何如。傳曰。允。
정조 10년
洪義榮。以兵批言啓曰。忠翊衛將黃泰彦申大億。忠壯衛將宋應休。俱以在外未上來。本廳番次苟艱。竝今姑改差。何如。傳曰。允。
정조 10년
洪義榮。以兵批言啓曰。五衛將張後儉韓嗣周。俱以身病。呈狀乞遞。竝今姑改差。何如。傳曰。允。
정조 10년
洪義榮。以兵批言啓曰。新除授淸城僉使簡有泰。所抱風痺之症。近又添劇。時月之內。萬無登途赴任之望。呈狀乞遞。實病旣如是。則不可强令赴任。依例罷黜。何如。傳曰。允。
정조 10년
洪義榮。以兵批言啓曰。文臣兼宣傳官李殷模。身病猝重。呈狀乞遞。侍衛之任。不可久曠。今姑改差。何如。傳曰。允。
정조 10년
洪義榮。以禁衛營言啓曰。本營哨官李在倫移差代。加設哨官白泓鎭陞差之意。敢啓。傳曰。知道。
정조 10년
洪義榮。以禁衛營言啓曰。依把守鄕軍鳥銃得中啓下單子。邊二中四名。各木二疋。貫一中二名。邊一中二十名。各木一疋。分等施賞。貫二中邊一中方春才。直赴會試事。分付兵曹之意。敢啓。傳曰。知道。
정조 10년
洪義榮。以禁衛營言啓曰。依武藝廳射藝別單判下。技藝左番居首金亨珍。右番居首金大千。各木布二疋。左番之次趙龍得。右番之次姜世文。各木布一疋。分等施賞之意。敢啓。傳曰。知道。
정조 10년
洪義榮。以御營廳言啓曰。依武藝廳射藝啓下單子。左番居首宋德煥木三疋。之次馬象箕木二疋。金亨珍布二疋。右番居首金大千木三疋。之次姜世文木二疋。金鼎九布二疋。施賞之意。敢啓。傳曰。知道。
정조 10년
洪義榮。以御營廳言啓曰。依啓下單子。本廳鄕軍裵興孫。鳥銃貫一中邊一中。李守永等五名邊二中。各木二疋。尹奉元等七名貫一中。朴守雄等三十七名邊一中。各木一疋。分等施賞。而邊三中李小才。兼司僕帖文成給事。分付兵曹之意。敢啓。傳曰。知道。
정조 10년
金魯永。以刑曹言啓曰。李宇鼎不可白放。移送刑曹定配。禹夏疇嚴刑勿限年。遠地充定軍額事。命下矣。依傳敎。罪人李宇鼎全羅道康津縣定配。禹夏疇各別嚴刑。平安道渭原郡充定軍額。竝卽押送之意。敢啓。傳曰。知道。
정조 10년
金魯永。以刑曹言啓曰。卽接左右捕盜廳移文。則罪人明謙子壽億年未滿。爲先發配。庶侄屢郞。發配次分付刑曹。復賊奴忠男莫金。婢占禮德伊絶島爲奴婢。傔人金彦國鄭學濂姜師周鄭尙濂。別陪田海重。奴得才。定配次。竝仍傳敎移送矣。罪人屢郞名字。當初該府成冊中。以黃伊報來。故竝與壽億。各定配所。黃伊慶尙道鎭海縣。壽億濟州牧旌義縣。竝爲奴定配事。草記未及蒙允。故姑不得擧行矣。今仍該廳關文。壽億黃伊等。依前配所。先爲押送。奴忠男全羅道珍島郡南桃浦。奴莫金順天府防踏竝爲奴。婢占禮興陽縣鹿島。德伊蛇渡竝爲婢。傔人金彦國慶尙道興海郡。鄭學濂全羅道順天府。姜師周平安道陽德縣。鄭尙濂全羅道樂安郡。別陪田海重慶尙道丹城縣。奴得才平安道孟山縣。竝定配所。卽爲押送之意。敢啓。傳曰。知道。
정조 10년
李在學。以漢城府言啓曰。孝烈之表著者。自各部搜訪報來。故呈單則移送禮曹。孝烈各人居住姓名。別單書入之意。敢啓。傳曰。知道。
정조 10년
金魯永。以左右捕廳言啓曰。依傳敎。訓鍊都監移來罪人逆復傔人金彦國鄭學濂鄭履貞趙性咸。別陪田海重。禁衛營移來罪人奴得才。御營廳移來罪人傔人鄭尙濂姜師周等。詳探其使役緊歇。隨行久近。則其中鄭履貞趙性咸等。傔從隨行。未過半年。別無緊切之端。故放送。金彦國鄭學濂田海重。奴得才鄭尙濂姜師周等。年久使喚。亦爲信任於賊復。故定配次。移送刑曹之意。敢啓。傳曰。知道。
정조 10년
黃海監司嚴思晩上疏曰。伏以。臣之丐免之章。前後凡幾上矣。不職之狀。當遞之義。蓋非一二數也。罄暴中懇。冀格上聽。而日月之明。猶未盡燭其實情。有罪輒宥。隨事曲保。有若以臣之才能。尙可飭勵驅策。久其任而責其成者然。藏匿之德。天地同大。庇覆之恩。河海莫量。臣雖至愚。亦非豚魚。豈不感鏤肝肺。願效塵刹也哉。第頑鈍乃其天賦。生割無時就鍊。黔驢之薄技止此。蠟桅之本色已露。猶且蹲據匪分。徊徨不去。居然一周歲有餘矣。無一毫可稱之蹟。有許多難貰之愆。已往如許。來者可知。雖使遲待滿瓜。尙何益哉。顧今年分俵劃。纔已了當。勅供文簿。亦盡磨勘。百爾思之。莫若迨此公事之不至大僨。身名之幸免重僇。獲遂微懇。得缷重負。上不辱簡毗之寵。下以紓憂懼之衷。豈非公私兩幸乎。又伏念臣。質本虛脆。病有根柢。蓋向來瘴濕之祟。又傷於海鄕風氣。熱升而喉渴。痰盛而膈痞。肢體萎弱。殆難動作。精神眩瞀。若墜烟霧。有時閉戶涔臥。罕接人吏。其源委已痼。有難以時月望其蘇完以其情則決不可蹲。仍以其病則尤不可强策。瀆冒屢陳。非不知分義之悚惶。疾痛必呼。實出於情地之窮蹙。伏乞聖慈。特垂終始生成之澤。俯賜憐察。亟許鐫改。使臣歸瞻象魏。少伸戀結之忱。退伏私第。得盡調治之方。竊不勝區區大願也。且臣於殷栗前縣監李鼎烈供辭。尤有所難安者。夫道臣之啓罷守令。自非不得已事。則固不敢容易爲之。臣之論勘鼎烈。亦豈樂爲也哉。蓋伊時勅行當前。雖雄州大邑。莫不預整。凡具猶恐不及。惟彼鼎烈。何獨忨愒夷猶。一無修補。乃於臨急窘速。然後始欲措備云者。是果何心也。畢竟能否。有難預知。初頭稽忽。誠極可駭。至於祭品差員。未及來待事。渠則諉之以營關之不先行會。而各務差員。不待捉關。擧皆馳到。等候於站上。則殷栗之必待別關摧促。而始乃馳進者。抑何意也。身爲差員。若知所重。其所擧行。何待營關之催促。而慢不動念。終至於窘急改差之境。以此勘罪。亦有餘裕。必使營吏。誘之以頉病。以爲苟且彌縫之計乎。其游辭掩過。縷縷自明。誠不滿一哂。莫非臣於平日。不能彈壓。見輕於守宰之致。是尤臣難冒之一端也。答曰。省疏具悉。不可無曲諒。本職許遞。
정조 10년
行都承旨洪秀輔未肅拜。左承旨李亨元未肅拜。右承旨朴天行坐直。左副承旨趙衍德坐直。右副承旨李義行未肅拜。同副承旨李敬一未肅拜。注書金孝建病一員未差。假注書張錫胤仕張相吾仕直。事變假注書金致正仕。
정조 10년
藥房提調徐有隣。行都承旨李秉模啓曰。親臨大政。侵夜酬應。伏未審夜間。聖體。若何。膈滯之氣。漸有差勝之節乎。今日臣等率諸御醫。趁早入診。詳察聖候爲宜。王大妃殿調攝中。氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。
정조 10년
朴天行啓曰。大司憲未差。執義李壽咸。掌令李章五在外。掌令李師曾。持平韓致應牌不進。持平玄重祚家在城外。監察茶時之意。敢啓。傳曰。知道。
정조 10년
大司憲蔡弘履。掌令李師曾。持平韓致應玄重祚牌不進。執義李壽咸。掌令李章五在外。監察茶時之意。敢啓。傳曰。知道。
정조 10년
朴天行啓曰。來初一日。輪對。正朝相値。頉稟之意。敢啓。傳曰。知道。
정조 10년
傳于趙衍德曰。諸承旨旣承批。牌招仕進。
정조 10년
傳于趙衍德曰。留待諸臣入侍。
정조 10년
以諸承旨牌不進推考傳旨及罷職傳旨。傳于趙衍德曰。都承旨左承旨更爲牌招。右承旨以下只推。竝爲牌招。推移入直。
정조 10년
傳于朴天行曰。違牌承旨一竝遞差。前望單子入之。
정조 10년
承旨前望單子入之。洪秀輔李義行李亨元朴天行李敬一趙衍德落點。
정조 10년
傳于朴天行曰。新除授承旨。牌招察任。罷散人敍用。
정조 10년
傳于朴天行曰。次對進定於明日。
정조 10년
朴天行啓曰。新除授摠戎使李昌運。卽爲牌招。傳授密符及敎諭書。何如。傳曰。允。
정조 10년
朴天行啓曰。新除授摠戎使李昌運。隨牌來到闕下。而實病危重。萬無入來之勢云。將兵之任。不可一時暫曠。何以爲之。敢稟。傳曰。姑令歸家調理。密符傳授前。仍令守禦使兼察。昨旣聽傳敎。不必更爲牌招。該房依此知悉。摠使兼帶捕將。勢難强令察任。許遞。前望單子入之。待下批牌招。
정조 10년
以大司成洪檢上疏。傳于趙衍德曰。俄有申飭。此疏何爲捧入乎。原疏還給。更卽牌招。陞試今日內使之設行。
정조 10년
傳于朴天行曰。此等命令。亦將不得如期擧行乎。雖曰新除。焉敢若是逡巡。大司成洪檢。從重推考。更卽牌招。如復違牌。直捧禁推傳旨。仍令卽爲設行。
정조 10년
右邊捕盜大將前望單子入之。徐有大落點。
정조 10년
朴天行啓曰。新除授右邊捕盜大將徐有大。方在罷職中。何以爲之。敢稟。傳曰。敍用。
정조 10년
朴天行啓曰。右邊捕盜大將徐有大。時無職名。令該曹口傳付軍職。何如。傳曰。允。
정조 10년
兵曹口傳政事。副司直徐有大。
정조 10년
朴天行啓曰。新除授右邊捕盜大將李昌運。卽爲牌招。傳授命召及大將牌傳令牌。何如。傳曰。允。
정조 10년
朴天行啓曰。右邊捕盜大將李昌運許遞事。命下矣。在前如此之時。有他邊大將兼察之例。今番則何以爲之。敢稟。傳曰。兼察。
정조 10년
朴天行啓曰。右邊捕盜大將。以他邊大將兼察事。命下矣。左邊捕盜大將李漢昌。卽爲牌招。聽傳敎。何如。傳曰。允。
정조 10년
備邊司薦望。御營大將李敬懋徐有大李漢昌。
정조 10년
兵曹。以李明運爲御營中軍。
정조 10년
以校理沈晉賢。副校理趙弘鎭。修撰李書九。副修撰李殷模牌不進罷職傳旨。傳于朴天行曰。只推。
정조 10년
以掌令李師曾。持平韓致應玄重祚牌不進罷職傳旨。傳于朴天行曰。只推。
정조 10년
傳于朴天行曰。禮房承旨入侍。
정조 10년
朴天行啓曰。來初二日社稷祈穀祭親祭祭文。當爲製進。大提學金鍾秀。待明朝牌招。何如。傳曰。允。
정조 10년
朴天行啓曰。明日祈穀祭隷儀時。吏曹判書尹蓍東。以進幣爵酒官。當爲進參。而方在受由中。何以爲之。敢稟。傳曰。待明朝牌招。
정조 10년
朴天行。以王大妃殿加上尊號都監郞廳。以都提調意啓曰。本都監堂上金憙。因本職未肅拜。不爲仕進於都監。令政院稟旨。卽爲牌招。何如。傳曰。允。
정조 10년
以都監堂上金憙牌不進推考傳旨。傳于朴天行曰。更爲牌招。
정조 10년
趙衍德。以兵曹言啓曰。今此合慶庭試武科初試日字。令日官推擇。則來正月十七日爲吉云。以此日擧行。何如。傳曰。允。
정조 10년
趙衍德。以義禁府言啓曰。前御營大將李邦一。仍施竄配之典事。承傳。啓下矣。李邦一黃海道瑞興府竄配。而以承傳內辭意。具罪目。依例發遣府書吏。押送配所。何如。傳曰。允。
정조 10년
朴天行啓曰。禮曹參判沈豐之。過三日不爲出肅。依定式推考警責。仍卽牌招察任。何如。傳曰。允。
정조 10년
行刑曹判書鄭昌聖疏曰。伏以。聖孝懇至。慈聽克回。徽稱加上於二字。縟儀將擧於三陽。臣民慶忭。曷有其極。臣伏見大臣筵稟擧條。有不參疏儒生趙相羽等。加律島配之命矣。昨已分配於絶島草記入啓。而臣竊有所駭憤者。托名儒籍。果知泮疏之五字刀割肆然割名。則究厥心腸。誠極叵測。但其所供。或自以爲首發聲罪德相之疏。而見格於他人。至引太學日記。伊時泮長。質言無疑。或以爲深夜疏擧。莫知某事。追後呈單。乞參爲言。故臣亦信其證據之明白。只論不參之罪。而至於請刑一款。臺啓方張。不敢循例之意稟啓。而乃有酌處之命矣。得見館儒捲堂所懷。則相羽等所供。歸之誕妄。審如是。則特敎査問之下。渠若有一分人心。何敢恣意欺罔。一至於此。論其罪狀。殆有浮於疏錄之不參。其在國綱。不可不更爲拿覈而重繩之也。罪人寧鎭之事係鞫獄。情節未覈。而囚之典獄。終涉疎虞之狀。向已筵白疏陳。而未蒙允許。然逆復之紹介。宇鎭之凶謀。皆藉寧賊而往復。則其所關係。何等緊重。而卽聞下吏所傳。則寧鎭受刑之後。飮喫全廢。氣息甚危云。本曹罪囚粥食之供饋。藥物之進排。本無其所。朝夕所給。不過市肆之賣飯。凡諸救療之道。多失其方。若或徑斃。則在囚未了之鞫案。將絶鉤問之階梯。旣不大可憂悶哉。亦宜移囚王府。以待究竟。可也。臣無任云云。答曰。省疏具悉。趙相羽等事。大臣加律之請。止此足矣。更何云云。寧鎭事。待究竟之道。不在於移囚與否矣。
정조 10년
判敦寧府事金鍾秀疏曰。伏以。臣於昨日前席。忽伏承三館之命。秖緣定號撰箋時急。逃遁不得。冒沒出肅。自顧多慙。人謂臣何。噫。三館是何等職名也。臣之千萬不近似。自知旣明。公議皆然。曩臣新叨之初。十上辭本。抵死質誓。雖因事會迫急。不免喪失微守。而事過卽遞。已多年所。自謂從今以往。永爲謝跡之地。今此誤恩。是豈臣夢寐之所到也哉。臣之不稱之實。前已悉暴。何容架疊。而臣僇人也。縱荷聖上再造之慈。至今保有縷喘。而前後遭罹。專由臣德薄而寵厚。材下而位高。福過災生。鬼怒人猜。則一切權要之職。尤係臣促命之地。往歲一肅。猶在僇廢之前。及夫乞骸以後。則只討逆按鞫一事之外。雖冗司漫職。猶不敢爲一日從宦計。況此第一峻選。人情所共歆艷之職哉。目今縟儀卜日。擧行事急。尤不容委命草莽。致令國事狼狽。玆不得不猥從縣道。冒陳血懇。伏乞聖明。亟命遞解臣三館兼銜。廻授無故之人。以幸公事焉。臣於日前求對之時。略申前疏未盡之懷。而忱誠淺薄。未卽準請。昨日登對。擬更瀝血。而凌遽無暇。含默而歸。中夜屢起。繞壁彷徨。噫嘻。一自邦慶初。群情咈鬱以後。國人之中懷積憤。五年如一日。逮當夏秋喪變。中外喧騰之言。如羹沸如潮驅。而特緣贓有未捉。事涉難言。臣民之緘口腐心。亦已累朔矣。何幸皇天默誘。慈敎誕降。群凶內外作逆之跡。一時綻露。則國讎有可復之機。人紀有再明之理。而廷臣之急於外而緩於內。固已自訟其錯。及伏奉尙有未了當之事之慈敎。則臣等稽延之罪。益不可掩矣。所未敢知者。到今事端旣露之後。聖上之一向遲疑。有似掩覆而彌縫之者。此又何故。若臣過計之慮。則雪冤復讎之道。關係雖重。目下慮患之方。最係時急。萬一窮寇死中求生之計。更無所不至。則實莫測何樣禍機。起於何處。到此地頭。殿下將欲置四百年宗社於何地耶。念之及此。不覺骨靑而膽掉。伏乞聖明。深懷遠圖。亟降處分焉。情急辭蹙。言不知裁。惶恐死罪。臣無任云云。答曰。省疏具悉。宿趼之地。何庸辭爲。附陳事。慈敎中三字。昨筵已承敎。釋諭於大臣。此事之如是靳持。予意亦言於大臣。卿何曰掩覆而彌縫。筵敎須從大臣詳聽也。玉冊文製進時急。卿其勿辭行公。
정조 10년
校理成種仁。副校理宋民載李彦祜。修撰吳泰賢。副修撰李庚運疏曰。伏以。今玆逆變。尙忍言哉。國勢有綴旒之危。廷臣無燭幾之智。惟我慈聖大妃殿下。十行諺敎。一朝渙發。折亂萌於方煽。明天彝於旣晦。蓋其保護聖躬之至誠苦心。自丙丁至于今日。又此奠安宗祊之鴻功偉烈。自今日垂之永世。凡東土大小臣民。欲報盛德。河海莫量。模天畫日之誠。鏤金鐫玉之講。曷足揄揚其萬一。而慈衷撝謙。庭籲無力。滿廷焦遑。亦幾日矣。終緣聖孝孚格。宸誠感回。成命誕降於議號。盛禮親將於上箋。歡聲若雷。賀儀如雲。八域同情。蹈舞曷極。臣等方當慶抃之不暇。豈敢此時申請。荐犯瀆擾之罪。而竊伏以。爲益寬慈聖之憂。益光慈聖之德者。在此懲討一事。臣等請且略言之。嗚呼。今此宗國之鞏固。義理之闡明。是誰之賜也。凡所以遏凶圖而紓急變者。一遵慈聖之敎。而獨於症形怪底之諭。事未了當之敎。尙不得祗承仰副。此臣等所以腐心痛骨。寧欲無生。而尤以慈敎之無地可讀。益切煩冤之情者也。嗚呼。亂臣賊子。何代無之。而至於夏秋喪變。有如國人之疑。則其至妖至憯。至凶至毒。非比於稱兵之寇。叛國之賊也。如許極變。如許至冤。雖在閭巷匹庶。猶思亟覈而必報。則況以神人之所同憤。臣子之所同仇。而豈或一刻容忍哉。今夫父兄之讎。毋論賢愚貴賤。必欲臠肉寢皮。而反於君父之讎。恬然若忘。抛置一邊。古今天下。寧有是哉。宜殿下亟允群請。以伸擧國冤鬱之氣。而今乃歸之於疑信之境。置之於從違之間。惟以二字勿煩之敎。欲禦萬口同聲之請。臣竊惑焉。臣等自承我慈聖前後明旨。悲冤疑怪。一節深於一節。結轖方寸。愈往愈甚。臣等雖欲悶默度日。其於腔血煎沸。自不能按住何哉。今若十四字刀割不但天心底豫。人情稱快。慈聖之憂。當從此而益紓。慈聖之德。當從此而益彰。以殿下順志之達孝。亦豈無念及於此者乎。仍伏念。臣等以箚以疏。冒陳此請者。今將七八計矣。誠薄辭拙。尙無孚感之望。情窮勢蹙。仍犯擅離之辜。聖度天大。不惟不加之罪。乃反荐垂恩批。勉以察職。臣等伏地惶感。繼以悲泣。纔承前批。又此聯籲。益知萬萬猥越。而一段彝性。銷鑠不得。竊自以爲不準此請。則更無抗顔三司之路。而昨日進箋。係是無前之慶。故臣等他不暇顧。冒沒齊進。而因仍蹲據。有靦面目。玆敢申控悲切之懇。仰瀆崇嚴之聽。惟聖明哀其衷而勘其罪焉。臣等無任云云。省疏具悉。勿煩。
정조 10년
掌令李師曾疏曰。伏以。臣至庸極陋。曾於見職。屢試蔑效。居常愧懼。若隕淵谷。不料玆者。柏府除旨。忽下於病伏旅邸之中。臣且惶且感。莫省攸措。當此合辭方張之時。固宜竭蹶趨承之不暇。而臣素抱奇疾。痰癖之症。近益苦劇。召牌之下。承膺無路。玆敢短章呼籲。逋慢之罪。誠無所逃。伏乞聖慈。俯賜諒察。亟命鐫削臣職。以安賤分。以肅朝綱。不勝萬幸。臣旣不敢以言責自居。則不宜贅及他說。而憂憤所激。不容泯默。玆敢略陳。惟聖明垂察焉。十五行刀割臣於外邑進上事。有所慨然者。敢此附陳焉。凡進上之物。莫不以其土之所産。而水土之美惡。古今辦異。古之美土。今爲惡土者。旣非一二邑。而水土之疾。間多有之。以凡人言之。雖居其土。畏其土疾。亦不食其土生冷之物。而莫重進上。則封進其惡土之生物。古今天下。寧有是耶。以堂堂千乘之國。其可謂之古例。而莫之變通乎。眞所謂不可使聞於隣國也。外邑石榴蓮實之屬。亦是進上之生物也。外方進上之物。或有京貿。而至於果實之封進。則勿論土品之善惡。無非厥土之所産。臣於待罪下邑也。旣有目覩。焉敢誣也。臣謂繼自今惡土之邑。則特停土産之生物。代封乾物。斷不可已也。進上體重。事係變通。伏願殿下。下詢廟堂。特令稟處焉。臣於各驛事。有難含默。又此尾陳焉。朝家之置郵傳命。事係緊重。而近年以來。各驛之凋殘轉甚。究其弊源。一則驛吏之女。公然漏籍也。一則驛奴之子。冒濫陞吏也。漏籍與陞吏之禁。朝家令甲。本自嚴截。而驛女之入籍絶無。僅有驛奴之陞吏。已成痼弊。朝令之不行。一至於斯。事之駭然。莫此爲甚。驛吏奴戶籍。則名曰形止案。而每式年磨勘於道臣及兵曹。而各驛察訪。旣不能擧職釐革。道臣及兵曹。亦未有退却磨勘。視之尋常。已成謬例。其所申飭。惟在增戶。故虛戶過半。積弊已久。寧不慨然。今式年磨勘已過。所謂形止案。皆在兵曹。一按可辨。伏願殿下。特令兵曹。另飭諸道道臣。俾卽嚴關於各驛察訪。己酉式爲始。驛女漏籍之弊。驛奴陞吏之習。一切嚴防。如或復踵前習。隨現重繩。當該察訪。亦施重律。以杜弊源焉。臣無任云云。省疏具悉。勿煩。附陳兩款事。竝令廟堂稟處。爾其勿辭察職。
정조 10년
執義朴廣源疏曰。伏以。臣向縻諫職。賤疾危劇。屢逋召命。竟蒙恩罷。臣宛轉床席。徒增悚惶。此際亂逆層生。庭討方嚴。沐浴義重。死生則輕。擔負而進。夙宵奔走。重觸風寒。轉成痼疾。咳喘痰癖。迭加交攻。時月之內。萬無蠢動之勢。而亞憲除旨。忽降於千萬夢想之外。合辭方張。懲討時急。是臣區區效義之日。而病狀如右。末由趨膺。有臣如此。生不如死。短章哀籲。鈇鉞是俟。伏乞亟賜鐫改。以肅王綱焉。七行半刀割嗚呼。人心陷溺。義理晦塞。至於趙相羽等而極矣。事當嚴鞫得情。只施末勘。而他儒勸入。有傷事面。亦願殿下。俯允臺啓。快施鞫問。勸入諸儒。以慰士心。千萬幸甚。且臣於趙時俊之疏。有不勝駭歎者。七字刀割當之者。自當首實。而廣引郞僚。有若薄物細故之相與分謗者然。多見其手脚之慌亂也。臣於伊時。待罪銓郞。未及肅命。晩因飭敎。忙赴政席。則政注幾畢。不得與聞其一二望筒。而今乃渾稱四郞。若與商量可否者然。雖急於掉脫。顚倒說去。全爽事實。太沒分曉。臣實痛之。第其注擬之際。臣雖不知。及其望出之後。人孰不覩。屢經臺銜。尙無一言。不可以蒙昧自恕也。以病以情。俱難冒膺。惟願殿下。亟賜處分焉。臣無任云云。省疏具悉。勿煩。
정조 10년
丙午十二月二十七日辰時。上御誠正閣。藥房提調。吏兵房承旨。留待守令邊將。同爲入侍時。提調徐有隣。副提調李秉模。行左承旨李在學。右承旨徐鼎修。假注書張錫胤張相吾。記事官李相璜金祖淳。江界府使李頤祥。春川府使沈觀之。淳昌郡守洪守榮。草溪郡守李廷範。平海郡守金履彬。熙川郡守吳應常。嘉山郡守李禹道。博川郡守朴基爀。龍崗縣令李晴。順安縣令李英敎。牙山縣監李亨正。狼川縣監李在沆。丹城縣監鄭柱。籃浦縣監洪澣。漆原縣監梁周翊。機張縣監崔名宇。敬陵令韓文洪。繕工主簿趙明師。司宰主簿姜弼臣。典籍李挺龍。監察徐鼎淳金翰東。司饔主簿安廷瓛。內贍主簿李協聖。平市主簿徐命存。內資主簿吳彦謨。軍資主簿崔廷說。軍器主簿金益喆。掌苑別提丁載運柳煥寅。造紙別提丁文壽。氷庫別提李師漢。瓦署別提金昌順。司圃別提李邦幹。典籍文光瑞金驥燦姜世鷹。敦寧參奉金基健。懿陵參奉黃仁燾。厚陵參奉權熻。徽陵參奉徐有秉。禮賓參奉鄭濂。泰陵參奉申光直。章陵參奉吳在鎭。慶基殿參奉申憙淵。穆陵參奉李榮祚。惠陵參奉尹光垂。寧陵參奉李漢宗。以次進伏。假引儀金在儉趙翰逵。黃海水使權。忠州榮將朴光翰。順天榮將郭禎垕。淸州榮將申大順。平安監營中軍李尙履。咸鏡監營中軍趙獜逵。平安兵虞候權伋。北虞候李洺。永宗僉使姜柱河。加里浦僉使劉遇漢。車嶺僉使魚彰水。廣梁僉使異景基。登山僉使朴再弘。東里僉使張泳。椒島僉使浪世龍。草芝僉使金鎰煥。注文僉使卞世義。碧團僉使洪漢成。魚游澗僉使金聲大。淸城僉使金慶厚。吾叉浦僉使洪道俊。龍媒僉使鄭世擎。乶下僉使姜道瑊。許沙僉使韓世孟。委曲僉使李光復。楸坡萬戶洪采疇。伐登萬戶金宅和。文山萬戶李時元。蛇梁萬戶金潤國。梨津萬戶千德壽。馬島萬戶白尙義。加背梁萬戶鄭觀裕。玉浦萬戶劉德基。寅火堡萬戶白龍成。德津萬戶林益盛。龍津萬戶申載熙。梨浦萬戶李重植。撫夷萬戶。森森坡萬戶高善興。助羅浦萬戶金得信。造山萬戶李茂春。長木浦別將朴信佐。黃龍別將咸獜遇。首陽別將洪禧龜。長水別將尹大星。江口權管李喆懋。小農權管朴明勳。自作權管成履福。同仁權管尹弘心。舊波知權管金志和。廟坡權管金永玉。馬馬海里權管韓師貞。三千權管金之聲。栗浦權管曺潤亨。嗭浦權管李震光。安原權管康元堯。小吉號里權管李宗蕃。內禁將李永秀。忠翊將李鼎勳。訓鍊副正李海愚。主簿李鵬運李運春任聖尹金燦圭申偗。武兼李烷李漢奎金昊吉李萬吾張允誠金命嶷李潤文李雲祜鄭欽金樂禧。部將奉致珪南履周。守門將李彦垕申相文。宣傳官尹範益李永喆金鎭鼎洪栒。部將李秉道崔錫元朴宗徹李獜臣。守門將李長炫夫士敏黃宗大鄭吉猷。東道參軍具載厚。南道參軍。西道參軍朴祥煥。以次立於階下。上命承旨。問守令職姓名。又命宣傳官。問邊將職姓名。李頤祥等。進奏職姓名而退。李禹道進奏。上曰。爲人分明。故得畀是任。往須善爲。可也。李廷範吳應常進奏。命講七事。金履彬進奏。上曰。往汝善爲。御史不久當下去。各別小心。可也。李晴進奏。上曰。似勝前倅矣。朴基爀進奏。命講七事。李在沆進奏。上曰。近日李在簡之病。何如。在沆曰。尙未快愈矣。李亨正進奏。上曰。某條善治。務勝前倅。可也。梁周翊進奏。上曰。曾聞科場。汝爲居首。未知何文乎。周翊曰。增廣初試策文矣。上曰。善爲之。崔名宇進奏。上曰。七事勿問。今番則善爲之。徐命存進奏。上曰。汝爲誰也。命存曰。判府事臣徐命善之八寸矣。上曰。此外更無可言之至親乎。命存曰。承旨臣徐鼎修之三寸矣。申光直進奏。上曰。汝申光蘊之弟乎。光直曰。然矣。李漢宗進奏。上曰。汝爲誰族乎。漢宗曰。李惠祚之姪矣。上命假引儀金在儉等。次第唱臚後出去。上曰。提調先退。仍命退。諸臣以次退出。
정조 10년
丙午十二月二十七日巳時。上御重熙堂。左副承旨入侍時。左副承旨李祖承。假注書張相吾。記事官李相璜金祖淳。以次進伏訖。上命讀公事訖。命退。承史以次退出。
정조 10년
丙午十二月二十七日申時。上御重熙堂。禮房承旨入侍時。右承旨徐鼎修。假注書張相吾。記事官李相璜金祖淳。以次進伏訖。上曰。藥房提調持湯劑入侍。賤臣承命出。與提調徐有隣偕入進伏。上答館學儒生疏批。命退。諸臣以次退出。
정조 10년
丙午十二月二十七日酉時。上御誠正閣。一提學來待。諸臣入侍時。同副承旨金魯永。假注書張相吾。記事官李相璜金祖淳。一提學金鍾秀。左參贊徐有隣。以次進伏訖。上命書榻敎曰。戶兵換房。命讀公事訖。上命退。諸臣以次退出。
정조 10년
行都承旨未差。左承旨李亨元坐直。右承旨未差。左副承旨趙衍德坐直。右副承旨未差。同副承旨未差。注書金孝建病一員未差。假注書張錫胤仕直張相吾仕。事變假注書金致正仕。
정조 10년
趙衍德。以都摠府言啓曰。今日入道內三廳武兼禁軍及軍兵等。中日習射。請出標信。傳曰。知道。
정조 10년
趙衍德啓曰。大司憲蔡弘履。掌令李師曾。持平韓致應玄重祚牌招啓辭未下。執義李壽咸。掌令李章五俱在外。監察茶時之意。敢啓。傳曰。知道。
정조 10년
李亨元啓曰。今日肄儀時。進幣爵酒官吏曹判書尹蓍東牌不進。推考傳旨今方捧入。而莫重享官。不可不備。更卽牌招。以爲進參之地。何如。傳曰。允。
정조 10년
李亨元啓曰。今日肄儀時進幣爵酒官吏曹判書尹蓍東再牌不進。推考傳旨今方奉入。而肄儀在卽。連事違召。不卽擧行。事甚未安。所當更請牌招。而係是一日三牌。何以爲之。敢稟。傳曰。因此肄儀之尙未爲之。事體萬萬未安。無端再違。太無所據。爲先從重推考。違牌傳旨勿施。仍以前牌催促。卽爲進參。
정조 10년
李亨元啓曰。諸承旨爲稟達事請對矣。傳曰退去。
정조 10년
趙衍德啓曰。時原任閣臣有稟達事。來詣請對矣。傳曰。將爲處分。退去。
정조 10년
趙衍德啓曰。時原任閣臣。雖承將有處分之敎。冒死更爲求對矣。傳曰。旣有處分之敎。則何如是乎。
정조 10년
趙衍德啓曰。玉堂有稟達事。來詣請對矣。傳曰。以文字書入。
정조 10년
李亨元趙衍德。有稟達事。更爲請對矣。傳曰。啓辭更爲捧入。則司謁當定配矣。
정조 10년
趙衍德啓曰。禁衛大將李敬懋改差事。命下矣。將兵之任。不可一刻無摠察之人。何以爲之。敢稟。傳曰。旣因領相所奏仍任。而此啓辭。以休紙還下。則又復微稟。極爲駭然。該承旨遞差。
정조 10년
傳于李亨元曰。左副承旨與提調入侍。
정조 10년
左承旨李亨元啓曰。兵曹判書金履素牌不進。推考傳旨今方捧入。而明日展拜時。別侍衛不可不備員。更卽牌招。何如。傳曰。允。
정조 10년
李亨元啓曰。兵曹判書金履素再牌不進。推考傳旨今方捧入。而明日展拜時別侍衛。不可不備員。所當更請牌招。而係是一日三牌。何以爲之。敢稟。傳曰。更爲牌招。
정조 10년
備邊司遷望。徐有大爲禁衛大將。
정조 10년
趙衍德啓曰。新除授禁衛大將徐有大。卽爲牌招。傳授命召。何如。傳曰。允。
정조 10년
備邊司遷望。李敬懋爲御營大將。
정조 10년
李亨元啓曰。御營大將李敬懋仍任事。命下矣。卽爲牌招。傳授命召。何如。傳曰。允。
정조 10년
傳于趙衍德曰。呈告及未肅拜臺諫許遞。前望單子入之。
정조 10년
臺諫前望單子入之。大司憲金頤柱。掌令李東稷。持平朴聖泰魚用謙。大司諫李謙彬。正言沈能翼落點。
정조 10년
金吾堂上前望單子入之。鄭昌聖金頤柱蔡弘履落點。
정조 10년
學敎授前望單子之。中學敎授李羽晉。東學敎授成種仁。南學敎授沈晉賢。西學敎授尹翊東落點。
정조 10년
李亨元啓曰。以吏曹參議李時秀牌不進罷職傳旨。傳曰。只推。更爲牌招。
정조 10년
趙衍德啓曰。直閣鄭大容。以學敎授禁推事命下矣。依定式遞差傳旨及禁推傳旨捧入之意。敢啓。傳曰。知道。
정조 10년
以兵曹佐郞柳文養拿處傳旨。傳于李亨元曰。分揀。
정조 10년
趙衍德啓曰。吏曹判書尹蓍東。參判金憙。參議李時秀牌不進推考傳旨及罷職傳旨今方捧入。而開政命下之後。如是違牌。不卽擧行。事甚未安。判書參判。更爲牌招。何如。傳曰。允。
정조 10년
李亨元啓曰。吏曹判書尹蓍東。參判金憙再牌不進推考傳旨今方捧入。而開政命下之後。連事違召。不卽擧行。事甚未安。所當更請牌招。而係是一日三牌。何以爲之。敢稟。傳曰。職雖正卿。一日之內。無端四違。大關國體。判書尹蓍東。從重推考。與參判更卽牌招。
정조 10년
趙衍德啓曰。明日展拜時。承旨當爲備員。未差之代。今日政差出。何如。傳曰。允。
정조 10년
有政。吏批。判書尹蓍東進。參判金憙疏批未下。參議李時秀進。具㢞爲都承旨。沈有鎭金載瓚洪仁浩爲承旨。鄭好仁爲刑曹判書。金鍾秀爲工曹判書。李秉模爲禮曹參判。李在學爲兵曹參判。金憙爲同經筵。趙㻐爲宗簿提調。金憙爲平市提調。洪良浩爲司䆃提調。趙恪爲典籍。徐季修爲明陵參奉。韓鼎運爲開城經歷。趙榮錫爲順懷墓守衛官。黃勗尹載五爲愍懷墓守衛官。承文著作單李基禎。兵批。判書金履素病。參判未差。參議洪明浩入直進。參知柳誼病。左承旨李亨元進。李思祚朴廣源爲副護軍。洪秀輔李在學李義行朴天行李敬一成種仁宋民載李彦祜爲副司直。吳泰賢李庚運爲副司果。
정조 10년
李亨元。以吏曹言啓曰。今此宗廟春享大祭薦俎官。例以戶曹參議塡差。有闕之代口傳差出。以爲今日誓戒進參之地。何如。傳曰。允。
정조 10년
以金載瓚爲戶曹參議。
정조 10년
趙衍德。以吏批言啓曰。卽接社稷署牒報。則令李英裕。引嫌呈旬。不爲行公。莫重親祭時。本署官員。不可不備員。急速變通云。令李英裕。今姑改差。何如。傳曰。允。
정조 10년
李亨元。以戶曹言啓曰。今年內貧寒宗室子女婚扶助數。依定式別單書入之意。敢啓。傳曰。知道。
정조 10년
趙衍德。以尊號都監言啓曰。大提學金鍾秀。撰進玉冊文中。有一句疊字兩處。故付標以入之意。敢啓。傳曰。知道。
정조 10년
李亨元。以禮曹言啓曰。傳曰。慈殿旣不臨殿。勿設樂勿立仗。只行讀冊寶節次事。命下矣。讀冊寶行禮處所。以何殿磨鍊乎。敢稟。傳曰。以景福殿爲之。
정조 10년
趙衍德。以禮曹言啓曰。傳曰上號日。外殿親上冊寶。當如儀事。命下矣。親上冊寶處所及上冊寶後卽日親臨頒敎陳賀處所。以何殿磨鍊乎。敢稟。傳曰。以仁政殿爲之。
정조 10년
李亨元。以禮曹言啓曰。卽接明陵別檢所報。則今此正朝祭享時。兩官當爲備員。而參奉有闕云。莫重祭享。兩官不可不備。參奉有闕之代。卽令該曹口傳差出。以爲備員將事之地。何如。傳曰。今日政差出。
정조 10년
趙衍德。以弘文館言啓曰。本館上番校理臣李百亨。以社稷祈穀大祭祭官。今日議政府肄儀時。晝仕出去之意。敢啓。傳曰。知道。
정조 10년
李亨元。以弘文館言啓曰。本館下番闕直。事甚未安。校理沈晉賢。副校理趙弘鎭。修撰李書九。副修撰李殷模。旣有只推之命。與副修撰申馥。竝卽牌招。以爲推移入直之地。何如。傳曰。允。
정조 10년
趙衍德。以弘文館言啓曰。新除授副校理權裕。時在平安道龍崗縣任所。經筵入番事緊。請斯速乘馹上來事下諭。傳曰。依啓。
정조 10년
李亨元。以禁衛營言啓曰。依兩司合啓批旨。本營嚴囚罪人善德。移送左捕廳之意。敢啓。傳曰。知道。
정조 10년
趙衍德。以御營廳言啓曰。本廳諸將官。今年射講居首人。別單書入之意。敢啓。傳曰。知道。
정조 10년
李亨元。以摠戎廳言啓曰。本廳諸將官射講居道人。依例別單別書入之意。敢啓。傳曰。知道。
정조 10년
吏曹參判金憙疏曰。伏以。慈旨誕宣。天討始行。使倫彝旣晦而復明。宗社旣危而復安。德之至也。功之盛也。徽稱將擧於不日。聖孝克伸於歸美。擧國臣民。曷勝慶忭。仍伏念今玆亞銓新命。是豈臣夢寐攸到耶。臣以草土餘喘。慟纏風樹。念斷榮途。而終制以來。有除輒膺。誠以旣遭愍凶。永無事親之日。積違耿光。益切傾葵之忱。區區冒昧之嫌。有不暇顧。而至於見職。是何等華要也。何等責任也。聞命震懍。五內失守。誠不知所以措躬也。噫。臣之得有今日。罔非庇覆之至恩。雖使臣糜身粉骨。何以報答萬一。惟是奔走殫竭。粗效微分。卽臣之素所蘊結。而第念驟躋卿列。踰涯已極。猥入銓地。匪分尤甚。苟使臣貪榮戀寵。唐突承當。則是何異於蝟蚊之蟲。積重而不止。龍斷之賤。左右以罔利乎。況臣之無似。曾於選部旣經郞官。又忝三銓。初無激揚之可言。只有醜拙之畢露。每一追惟。慙瞿交中。而顧今所叨。不啻較重。尤何敢不自量已。苟然膺命。玷名器而羞朝廷耶。抑臣又有難强之情勢。風憲重任。極知不稱。而義急討復。竭蹶趨承。以啓以箚。鎭日煩聒。而及登前席。做錯大段。雖微人言。已切悚恧。況於堂箚。論斥甚峻。臣誠受而爲罪。益復靦然。不敢自諉以生疎。今何可以爲日之稍多。職名之有異。晏然於心乎。此又臣難進之一端也。再違召牌。冞增惶蹙。敢將至懇。仰瀆崇聽。伏乞聖明。曲垂鑑諒。亟遞臣職。以安微分。仍治臣罪。以肅朝綱。不勝幸甚。臣於昨日。又以都監堂上連被嚴召。揆以義分。豈敢逋慢。而本職旣未肅命。承膺實無其路。重犯違傲之罪。尤極兢惶。不知所喩。臣無任屛營祈懇之至。謹昧死以聞。答曰。省疏具悉。卿其勿辭行公。
정조 10년
副提學閔鍾顯疏曰。伏以。宗社再安。賀儀旣成。慈徽載揚。聖孝彌光。明大義於日星。奠國勢於泰磐。追惟曩時。惟切骨驚而膽掉。幸覩今日。倍覺手舞而足蹈。仍伏念臣。歸自泮宮。賤疾添劇。不克進身於柑製之日。仍蒙慈覆之天。持垂體下之恩。鞶帶之遞。不俟終朝。臣誠怵惕感戴。靡所容措。不圖玆者。復蒙除臣以玉署之長。祗奉恩命。惝怳震越。益不省置身之所也。臣於是任。萬萬不稱。亦嘗冒上文字。以首其實。庶或爲聖鑑之所俯燭。而乃今一歲之中。三辱恩旨。榮耀雖極。愧恧愈增。第今大論靳允。輿憤未洩。國憂熏灼。私懷崩迫。有非臣子占便之時。則雖其揆分不稱。豈敢不竭蹶趨承。少伸沬血之微誠。而緣臣病狀。有加無減。尙阻祗肅。床簀委呻。一倍惶悶。伏乞聖明。俯賜諒察。亟遞臣職。俾朝綱嚴而私分安焉。噫嘻。痛矣。歷觀載籍亂逆之作。何代無之。而未有如今番之至凶憯至危急者也。蓋其變出肘腋。禍迫呼吸。安危所係。間不容髮。比之适雲之稱兵。獜晟之煽亂。殆有甚焉。向非祖宗默祐于上。慈敎誕敷于下。凶圖早折。天討亟行。則四百年宗社。其將稅駕於何地乎。思之及此。氣短心折。在今懲前慮後之道。惟有亟循國人之情。以明討復之大義。而乃聖上所以處之者。從容暇豫。殆無異於變故之前。臣於此。竊不勝瞠然而憂惑。不能無憾於天地之大也。二十六行刀割嗚呼。夏秋以來。匕鬯無托。宗國孤危。率土臣庶之冤恨結轖。如不欲生者。于今幾月矣。夫天理之所必無。卽人情之所共疑。從初國言之喧騰輿情之憤惋。豈但在於一二醫官輩。而徒抱壹鬱。莫測端倪。腐心隕淚。無所因極。何幸慈敎一頒。震若雷霆。有耳咸聆。於是乎凶徒逆黨。陰慘叵測之逆。譬如太陽中天而魑魅莫逃。竊庶幾自此端緖畢露。情狀益彰。深讎可復。至痛少洩。孰謂其一日二日。究詰無期。荏苒因循。將至於經歲之久哉。此固群下不能碎首力爭之罪。而雖以聖批所諭。旣無的疑之敎觀之。殿下亦未嘗以爲無可疑矣。又況慈旨中。兩次喪變以下屢十言。不啻丁寧。因此而至有却湯廢膳之敎。則其爲明白。又豈有疑不疑之可論哉。一行刀割藥醫乳媼之久處禁中者。又自有盤問之人。若是者。豈可一味伈俔。使擧國含生之類。哀號煩鬱。忍與此賊。共立於天壤之間哉。念之及此。寧欲溘然而無知。是不惟復讎討賊之義。終歸玩愒。使今日臣子。無以自解於良史之誅。抑恐其一向掩置。滋長賊勢。難言之憂。方來之慮。不待忠臣志士。而有足以澟然寒心矣。伏願聖上。深思遠覽。廓揮乾斷。明諭在廷之臣。盡將可疑之徒。付諸有司。究覈情節。五字刀割以報宗社之讎。以洩億兆之憤焉。抑臣竊伏聞君臣父子。天下之大倫。如人食息呼吸於元氣之中。一息之不屬。理必至於死亡。是以從古聖賢。立法垂訓。未嘗一日少忽於斯。夫何近日紀綱掃地。亂賊接踵。向所謂天下之大倫者。或幾乎熄滅。甚至於將相之世沐洪恩。近密之身被殊榮者。乃反讎視國家。陰圖不軌。詬天射日。視若常事。此誠生民之極變。前牒之所無也。吁亦憯矣。目今天時値回泰之運。人情屬懲創之會。其所以遑遑汲汲。思欲爲拔本塞源之道者。實惟在於君臣上下。交相奮發。聚精會神。懲毖則不可以少緩也。修攘則不可以偏廢也。昔我孝廟。以明天理正人心爲己任。允爲我聖朝嗣守之家法。其在乎今。尤爲急先之務。噫。不有以明之。其何以扶持倫紀。不有以正之。其何以遏絶禍亂。惟聖上克鑑于玆。先從誅討之典。亟允公共之請。俾一世曉然知。人心之所同。卽天理之所在。則奚但群臣之幸。實亦世道國事之大幸也。臣衷情所迫。言不知裁。瀆擾之罪。尤無所逃。臣無任激切祈懇之至。答曰。省疏具悉。已諭諸批。卿其勿辭行公。
정조 10년
黃海道觀察使金思穆疏曰。伏以。皇天惟祖宗。眷佑我宗祊。慈綸誕宣。危機定呼吸之間。巨魁就殲。邦基奠磐泰之安。徽稱載揚。縟儀將擧。臣民忭頌。曷有其極。仍伏念臣猥藉先蔭。偏蒙洪造。年紀尙少。而躡躋宰列。才識全蔑。而猥叨戎垣。居常稟懼。若臨淵谷。乃於親臨大政之日。遽承海西按藩之命。臣誠驚惶踧踖。不省攸措。臣於前年待罪畿藩。莫效旬宣之責。徒荷庇覆之恩。得免大戾。直是倖耳。今此所叨。幅員雖遜於三南。關阨竝稱於兩西。地兼山海。而田無定制。俗尙弓馬。而軍多虛簿。加以氓俗之愚悍難馴。織路之供億式繁。比諸畿藩。不啻倍難。如臣庸陋。將何以克盡撫綏之職。仰副委寄之眷耶。反復思惟。無望堪承。玆敢冒陳短章。猥暴情懇。伏乞聖慈。俯垂諒察。亟命鐫臣藩任。回授可堪之人。以幸公私。不勝大願。臣無任屛營祈懇之至。謹昧死以聞。答曰。省疏具悉。卿其勿辭。往欽哉。